GFPT บวก 5.70% รับอานิสงส์ไข้หวัดนกระบาดเกาหลี-ญี่ปุ่น
GFPT บวก 5.70% ล่าสุด ณ เวลา 15.03 น. ราคาอยู่ที่ 16.70 บาท บวก 0.90 บาท หรือ 5.70% สูงสุดที่ 16.70 บาท ต่ำสุดที่ 15.80 บาท มูลค่าซื้อขายที่ 306.98 ล้านบาท โบรกฯ แนะ “ซื้อ” ชูเป้า 18.50 บาท มองรับอานิสงส์ไข้หวัดนกระบาดเกาหลี-ญี่ปุ่นดันวอลุ่มส่งออก, ราคาไก่มีแนวโน้มปรับตัวสูงขึ้น
14 มี.ค. 2560

ผู้สื่อข่าวรายงานว่า ราคาหุ้น บริษัท จีเอฟพีที จำกัด (มหาชน) หรือ GFPT ณ เวลา 15.03 น. ราคาอยู่ที่ 16.70 บาท บวก 0.90 บาท หรือ 5.70% สูงสุดที่ 16.70 บาท ต่ำสุดที่ 15.80 บาท มูลค่าซื้อขายที่ 306.98 ล้านบาท

ด้าน บล.บัวหลวง ระบุในบทวิเคราะห์ แนะนำ”ซื้อ” GFPT โดยได้ปรับราคาเป้าหมายจาก 17.50 บาท เป็น 18.50 บาท เนื่องจากเห็นว่าปีนี้ GFPT จะมีปริมาณขายเพิ่มขึ้นจากการส่งออกมากขึ้นไปญี่ปุ่น เกาหลีใต้ ที่เกิดการระบาดของไข้หวัดนก
โดยจะเห็นออเดอร์จากญี่ปุ่นเข้ามาในครึ่งแรกของปีนี้ ส่วนเกาหลีใต้น่าจะเพิ่มมากขึ้นจากปีก่อนหลังเปิดตลาดส่งออกไก่สดแช่แข็ง ขณะเดียวกันกรมปศุสัตว์ก็จะเปิดตลาดไก่เนื้อส่งออกไปกลุ่มประเทศตะวันออกลาง ได้แก่ ซาอุดิอาระเบีย เป็นต้น
สำหรับราคาวัตถุดิบหลักคือข้าวโพด และกากถั่วเหลือง คาดว่าจะทรงตัวในปีนี้ หรือหากปรับขึ้นก็จะไม่ปรับขึ้นแรง เพราะปริมาณถั่วเหลืองตลาดโลกยังมีอยู่มาก
ส่วนราคาไก่ในประเทศในปีนี้ยังมีแนวโน้มดีขึ้น คาดว่าประมาณ 38-39 บาท/กก. ปรับขึ้นมา 1-2 บาท/กก. ซึ่งภาพรวมค่อยๆ ฟื้นตัว เทียบกับปีที่แล้วที่ราคานิ่ง แต่ปีนี้คาดว่าน่าจะขยับได้จากการส่งออกไปมาก ทำให้ซัพพลายในประเทศตึงตัวเล็กน้อย